CELEX: 32017D0721
Language: et
Date: 2017-04-20 00:00:00
Title: Komisjoni rakendusotsus (EL) 2017/721, 20. aprill 2017, Euroopa Parlamendi ja nõukogu määruse (EL) nr 528/2012 artikli 55 lõike 1 kohaselt biotsiidi VectoBac 12AS turul kättesaadavaks tegemist ja kasutamist käsitleva Rootsi võetud meetme kehtivuse pikendamise kohta (teatavaks tehtud numbri C(2017) 2435 all)

22.4.2017   
            
            
               ET
            
            
               Euroopa Liidu Teataja
            
            
               L 106/12
            
         KOMISJONI RAKENDUSOTSUS (EL) 2017/721,
   20. aprill 2017,
   Euroopa Parlamendi ja nõukogu määruse (EL) nr 528/2012 artikli 55 lõike 1 kohaselt biotsiidi VectoBac 12AS turul kättesaadavaks tegemist ja kasutamist käsitleva Rootsi võetud meetme kehtivuse pikendamise kohta
   
      
         (teatavaks tehtud numbri C(2017) 2435 all)
      
   
   (Ainult rootsikeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
   ning arvestades järgmist:
   
               (1)
            
            
               Rootsi võttis 6. septembril 2016 vastu määruse (EL) nr 528/2012 artikli 55 lõike 1 esimese lõigu kohase otsuse lubada kuni 5. märtsini 2017 turul kättesaadavaks teha ja kasutada biotsiidi VectoBac 12AS mitmes Rootsi reoveepuhastis tekkinud surusääskede (Chironomidae) puhangu kontrollimiseks (edaspidi „meede“).
            
         
               (2)
            
            
               Komisjon sai 28. oktoobril 2016 Rootsilt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Põhjendatud taotlus põhines väitel, et VectoBac 12AS on hädavajalik surusääskede tõrjeks konkreetselt Rootsi reoveepuhastusjaamades.
            
         
               (3)
            
            
               VectoBac 12AS sisaldab toimeainena Bacillus thuringiensis subsp. israelensis serotüübi H14 tüve AM65-52, mida kasutatakse määruse (EL) nr 528/2012 V lisas määratletud tooteliiki 18 kuuluvates toodetes. Rootsi esitatud teabe kohaselt on meetme pikendamine vajalik reoveepuhastusjaamade töötajate kaitsmiseks. Teabest selgub, et töökeskkonnas aset leidev pikaajaline kokkupuude suure hulga täiskasvanud surusääskedega ning võimalik ülitundlikkuse teke võivad põhjustada astmat ja allergilisi reaktsioone, mille tagajärjel võib raskematel juhtudel tekkida anafülaksia.
            
         
               (4)
            
            
               Rootsi teatas, et minevikus on mitmel korral antud luba biotsiidi VectoBac 12AS kasutamiseks teadusuuringutes. Kõnealuste teadusuuringute tulemused näitasid, et alternatiivsed meetodid, sh füüsilised meetodid, ei andnud vajalikke tulemusi surusääskede tulemuslikuks tõrjeks. Lisaks selgus, et reoveepuhastusjaamade spetsiifiliste tingimuste tõttu ei saanud muid biotsiide piisavalt hästi kasutada ja need ei andnud piisavaid tulemusi.
            
         
               (5)
            
            
               Kuna surusääskede levikut ei ole võimalik muude vahenditega takistada ning asjakohase tõrje puudumine võiks ohustada rahvatervist, siis on asjakohane lubada Rootsil pikendada meetme kehtivust teatavatel tingimustel.
            
         
               (6)
            
            
               Käesoleva otsusega ettenähtud meede on kooskõlas alalise biotsiidikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rootsi võib pikendada kuni 550 päeva võrra selle meetme kehtivust, millega lubatakse turul kättesaadavaks teha ja pädeva asutuse järelevalve all kasutada biotsiidi VectoBac 12AS surusääskede tõrjeks reoveepuhastusjaamades.
   Artikkel 2
   Käesolev otsus on adresseeritud Rootsi Kuningriigile.
   
      Brüssel, 20.aprill 2017
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 167, 27.6.2012, lk 1.